Tutkimus kansanterveydestä kertoo, että lihavuus yleistynee entisestään.

Jo 30–39-vuotiailla suomalaisilla on ongelmia fyysisen toimintakykynsä kanssa, ja joka kymmenes heistä ei kykene juoksemaan sataa metriä vaikeuksitta. Tämä selviää Terveyden ja hyvinvoinnin laitoksen (THL) tuoreesta tutkimuksesta.

FinTerveys 2017 -tutkimuksen mukaan suomalaisten kansanterveyden pitkään jatkunut suotuisa kehitys on hidastumassa. Fyysisen toimintakyvyn ongelmat yleistyvät naisilla iän myötä nopeammin kuin miehillä.

Tutkimukseen kutsuttiin satunnaisotannalla noin 10 000 Suomessa elävää yli 18-vuotiasta ihmistä.

Löydösten mukaan työikäisen väestön lihavuus on yleistynyt kuuden viime vuoden aikana. Jos sama kehitys jatkuu, lähes joka kolmannen ennustetaan olevan lihava kymmenen vuoden kuluttua. Viime vuonna lihavia oli miehistä 26 ja naisista 28 prosenttia.

Viisikymppisten miesten riski sairastua aivohalvaukseen on naisia korkeampi

Keskeiset kansantautien riskitekijät kuten kohonnut verenpaine, kokonaiskolesteroli ja lihavuus ovat edelleen erittäin yleisiä.

Kohonnut riski sairastua sepelvaltimotautiin tai aivohalvaukseen seuraavien kymmenen vuoden aikana on noin joka viidennellä 50–59-vuotiaalla miehellä ja lähes joka toisella 60–69-vuotiaalla miehellä. Naisilla vastaavat osuudet ovat huomattavasti matalammat. Heidän riskinsä sairastua sydän- ja verisuonitauteihin kasvaa vasta 60. ikävuoden jälkeen.

Suomalaisten terveydessä on tutkimuksen mukaan tapahtunut myös paljon hyvää. Kohonnut verensokeri ei ole yleistynyt vuosien 2011 ja 2017 välillä, ja kolesterolitasot laskevat.

Myös iäkkäiden elämänlaatu on parantunut. Yli 80-vuotiaiden lukumäärän ennustetaan kaksinkertaistuvan parissa vuosikymmenessä työikäisten määrän pienentyessä. Tutkimuksessa patistetaankin kehittämään keinoja, joilla voidaan kohentaa iäkkäiden toimintakykyä ilman runsasta palvelujen tarvetta.